P6_TA(2004)0014

Konvencija CITES

Resolucija Evropskega parlamenta o strateških ciljih EU za 13. zasedanje Konference pogodbenic Konvencije o mednarodni trgovini z ogroženimi prosto živečimi živalskimi in rastlinskimi vrstami (CITES)

Evropski parlament,

- ob upoštevanju 13. zasedanja Konference pogodbenic Konvencije o mednarodni trgovini z ogroženimi prosto živečimi živalskimi in rastlinskimi vrstami (CITES), ki bo potekalo od 2. do 14. oktobra 2004 v Bangkoku na Tajskem,

- ob upoštevanju člena 108(5) svojega Poslovnika,

A. ker je CITES s 166 pogodbenicami Konvencije, vključno s 25 državami članicami, največji sporazum globalnega varstva prosto živečih živali, ki preprečuje prekomerno izkoriščanje prosto živečih živalskih in rastlinskih vrst zaradi mednarodne trgovine,

B. ker so človeška potrošnja naravnih virov, uničevanje življenjskega prostora, podnebne spremembe, prekomerno izkoriščanje prosto živečih vrst in nezakonita trgovina s prosto živečimi živalskimi in rastlinskimi vrstami glavni razlogi za osiromašenje zemeljske biotske raznovrstnosti,

C. ker je javna ozaveščenost v državah porabnicah bila in ostaja bistvena za nadzor krivolova in nezakonite mednarodne trgovine z ogroženimi prosto živečimi živalskimi in rastlinskimi vrstami,

D. ker CITES dopolnjuje Organizacijo ZN za prehrano in kmetijstvo (FAO) in druge ribiške organe pri ohranjanju vrst morskih rib, ki bi jih lahko ogrozila mednarodna trgovina,

E. ker Mednarodna komisija za lov na kite (IWC), ki jo je CITES priznal kot pristojen organ za uravnavanje ohranjanja in upravljanja s kiti, predpisala moratorij na trgovinski lov na kite veljaven po vsem svetu,

F. ker je Konvencija o varstvu selitvenih vrst prosto živečih živali navedla velikega belega morskega psa v dodatkih I in II, Avstralija s pridržki Norveške in Japonske leta 2001 navedla vrsto v dodatku III CITES in Svetovna zveza za varstvo narave (ICUN) navedla vrsto kot "nezaščiteno" v rdeč seznam ogroženih vrst IUCN od leta 1996

G. ker so pogodbenice na 12. zasedanju Konference pogodbenic v nasprotju s priporočilom iz Resolucije Evropskega parlamenta z dne 24. oktobra 2002 o 12. zasedanju Konference pogodbenic Konvencije o mednarodni trgovini z ogroženimi prosto živečimi živalskimi in rastlinskimi vrstami (CITES) [1] potrdile predlog za dopustitev trgovine s slonovino Botsvani, Namibiji in Južni Afriki; ker pogoji, določeni v navedenem sklepu, niso bili izpolnjeni v roku, določenem na 12. zasedanju Konference pogodbenic,

1. poziva Komisijo in države članice, da uporabijo previdnostno načelo kot vodilno načelo pri vseh njihovih odločitvah o delovnih dokumentih in navajanju predlogov;

2. poziva Komisijo in države članice, da zagotovijo, da vsaka odločitev, namenjena večji usklajenosti med CITES in drugimi konvencijami, ki se nanašajo na biološko raznolikostjo, ne uniči narave CITES kot globalnega sporazuma in strogih ukrepov CITES za ohranitev biotske raznovrstnosti;

3. ostro nasprotuje uporabi tajnih glasovanj in je razočaran, da stalni odbor CITES ni predlagal izključitve možnosti uporabe tajnega glasovanja v postopku odločanja Konvencije;

4. pozdravlja predloge Kenije za uvedbo 20 letnega moratorija na celotno trgovino s slonovino, ki jih je med drugim podprlo 12 srednje— in zahodnoafriških držav, ki imajo rezervate za slone, ki bi mednarodni skupnosti omogočil prenesti središče razprave s trgovine s slonovino na resno ogroženost slonov, njihovega življenjskega prostora in preživljanja ljudi; poziva Komisijo in države članice, da podprejo te predloge;

5. pozdravlja predlog Avstralije za navedbo velikega belega morskega psa v dodatek II CITES brez kvot; verjame, da previdnostno načelo zahteva sprejetje brez kvot dokler ni na voljo dovolj podatkov o ohranitvenem stanju v podporo kakršnih koli kvot;

6. v skladu s predlogom Komisije za mandat 13. zasedanja Konference pogodbenic podpira:

- priporočila glede mesa divjih živali kakor tudi glede ohranitve in trgovine z velikimi opicami;

- navajanje vrste rib iz družine ustnač (ribe napoleon) v dodatku II CITES;

- navajanje sredozemskih morskih dateljnov v dodatku II CITES;

- predlog o ohranjanju saiga antilope;

- navajanje azijskih sladkovodnih želv v dodatku II CITES;

- prenos ramina (tropski trdi les) iz dodatka III v dodatek II CITES;

7. poleg tega poziva Komisijo in države članice, da podprejo:

- prenos afriškega leva iz dodatka II v dodatek I CITES;

- prenos irrawaddyjskega delfina iz dodatka II v dodatek I CITES;

- navajanje predlogov za endemične vrste plazilcev iz Madagaskarja in Kenije;

8. poziva Komisijo in države članice, da zavrnejo:

- predlog glede IWC kot neprimeren za odločitev CITES;

- predlagan memorandum o soglasju med CITES in FAO;

- predlog spremembe izvozne kvote za črnega nosoroga in leoparda za Namibijo in Južno Afriko, ki bi dovoljevala trgovino z živimi živalmi in lovske trofeje;

- predlog spremembe navajanja namibijskih in južnoafriških slonov v Dodatku II CITES, da se tako omogoči trgovina s slonovino, usnjem in izdelki iz dlake;

- prenos treh populacij ščukastega kita iz dodatka I v dodatek II CITES;

- prenos populacije belega nosoroga v Kraljevini Svazi iz dodatka I v dodatek II CITES, da bi omogočili trgovino z živimi živalmi in lovskimi trofejami;

9. poziva Komisijo in države članice, da z zagotavljanjem dodatnih spodbud in finančne pomoči, predvsem za usposabljanje in tehnično pomoč pri prepoznavanju vrst in izvajanju ukrepov CITES, okrepijo mednarodno sodelovanje pri izvajanju Konvencije;

10. opozarja, da je Evropska unija eden največjih trgov za nezakonito trgovino s prosto živečimi živalmi in da se upoštevanje tega med državami članicami razlikuje, ter poziva Komisijo in države članice, da okrepijo uskladitev njihovega prizadevanja za uveljavitev predpisov EU o trgovini s prosto živečimi živalmi;

11. poziva tiste pogodbenice CITES, ki to še niso storile, da ratificirajo predlog t.i. Spremembe Gaborone, ki bi omogočil Evropski Skupnosti postati pogodbenica CITES;

12. naroči svojemu predsedniku, naj to resolucijo posreduje Svetu, Komisiji, pogodbenicam CITES in sekretariatu CITES.

[1] UL C 300E, 11.12.2003, str. 621.

--------------------------------------------------